B. Bugár, podpredseda NR SR: (2003-06-25):
Otváram rozpravu k tomuto bodu programu a pýtam sa, či sa hlási niekto ústne do rozpravy, nakoľko nemám písomné prihlášky do rozpravy. Konštatujem, že ako jediný pán poslanec Ondriaš. Končím možnosť sa prihlásiť do rozpravy. Nech sa páči, máte slovo. K. Ondriaš, poslanec: Vážený pán predsedajúci, vážení členovia vlády, dámy a páni, správa vlády Slovenskej republiky o konkrétnych opatreniach pri plnení Programového vyhlásenia vlády Slovenskej republiky v oblasti boja proti korupcii je nekoncepčná s nesystémová. Je to konglomerát správ odboru boja proti korupcii Úradu vlády Slovenskej republiky a jednotlivých rezortov vlády Slovenskej republiky o opatreniach v oblasti boja proti korupcii. Vzhľadom na uvedené predkladám Národnej rade Slovenskej republiky návrh na uznesenie, ak je to vôbec možné, o ktorom žiadam hlasovať. A ja by som z toho návrhu na uznesenie prečítal stručne niektoré časti. „Národná rada Slovenskej republiky vyslovujúc vážne obavy z pretrvávajúceho podozrenia, že zneužívanie moci, korupcia a klientelizmus sú zdrojom obrovského bohatstva niektorých jednotlivcov a skupín, osôb, majúc na pamäti existenčný záujem vytvárať legislatívne a zákonno-aplikačné podmienky pre dodržiavanie zákonnosti právneho štátu a dodržiavanie základných práv a slobôd občanov na území Slovenskej republiky a medzinárodnej akceptácie Slovenskej republiky, pripomínajúc nebezpečenstvo, ktoré tento stav protiprávny predstavuje, prerokovala správu vlády Slovenskej republiky o konkrétnych opatreniach pri plnení Programového vyhlásenia vlády Slovenskej republiky v oblasti boja proti korupcii A. neschvaľuje správu vlády Slovenskej republiky o konkrétnych opatreniach pri plnení Programového vyhlásenia vlády Slovenskej republiky v oblasti boja proti korupcii a vracia ju vláde Slovenskej republiky na dopracovanie a prepracovanie, pretože je nekoncepčná a nesystémová, B. ukladá predsedovi vlády Slovenskej republiky Mikulášovi Dzurindovi správu vlády Slovenskej republiky o konkrétnych opatreniach pri plnení Programového vyhlásenia vlády Slovenskej republiky v oblasti boja proti korupcii dopracovať a prepracovať takto: „Správa bude riešiť komplexne boj proti všetkým najzávažnejším protispoločenským činnostiam, najmä boj proti porušovaniu ľudských práv a slobôd, boj proti korupcii, klientelizmu, zneužívania právomoci verejného činiteľa, nezákonného prisvojovania si cudzieho majetku. Správa bude vypracovaná systémovo, bude definovať jednotlivé druhy protispoločenskej činnosti v štátnom sektore, vo verejnom sektore a v súkromnom sektore so stručným popisom ich dopadu na spoločnosť, jednotlivca a na fungovanie vonkajších a vnútorných funkcií štátu. Správa bude prezieravo vymenúvať prijaté opatrenia na odstránenie zisteného nezákonného stavu oblasti občianskeho života, podnikania, štátnej správy a územnej samosprávy. Správa bude ustanovovať zásady ukladania sankcií za preukázanú protispoločenskú činnosť, a to najmä zákaz činnosti aj doživotný, výnimočný trest, zhabanie majetku, povinné verejnoprospešné práce, peňažné pokuty a zverejňovanie páchateľov a ich protispoločenských činov vo vytvorenej databáze prístupnej širokej verejnosti. Správa bude obsahovať plán legislatívnych úloh s časovým harmonogramom predkladania jednotlivých návrhov zákonov, ktoré budú riešiť príslušnú problematiku odstránenia neprijateľného stavu. Správa bude riešiť najmä odstránenie protispoločenských činností, ako sú umožnenie alebo zakrytie protispoločenskej činnosti, nezákonné rozhodovanie súdov a iných štátnych a správnych orgánov, notárskych úradov, exekučných úradov a ich vedomé prieťahy v príslušných konaniach, účasť predstaviteľov politickej moci a podnikateľov v tichých spoločnostiach vykonávajúcich protispoločenskú činnosť, rozkrádanie majetku štátu, obcí, verejnoprávnych inštitúcií a neziskových organizácií od roku 1989, korupcia a klientelizmus, neprijateľné zákonné prepojenie politickej moci na mafiánske podsvetie, financovanie politických subjektov za účelom získavania neskorších obohatení a rôznych výhod darcov, zneužívanie právomoci verejného činiteľa, nehospodárne nakladanie s majetkom štátu, obcí, verejnoprávnych inštitúcií a neziskových organizácií, skresľovanie údajov hospodárskej a obchodnej evidencie, porušovanie pravidiel verejnej súťaže a verejného obstarávania a verejnej služby, únik informácií zo štátnych, obecných a iných verejnoprávnych inštitúcií a ich zneužitie vo vlastný prospech alebo v prospech svojich blízkych, pranie špinavých peňazí a neplatenie daní a odvodov, podnikateľská činnosť súbežná s výkonom funkcie v štátnych, obecných a iných verejnoprávnych inštitúciách, úmyselná likvidácia vlastného podnikateľského subjektu za účelom získavania bezdôvodného obohatenia alebo zakrytia trestnej činnosti, nezákonné prideľovanie dotácií a subvencií, uprednostňovanie osôb na úkor iných v rozpore s ich schopnosťami a výsledkami v prijímacích pohovoroch a v konkurzoch, nezákonné podnikanie a zabezpečovanie neoprávneného zisku, používanie rôznych foriem fyzického a psychického nátlaku, nadržiavanie, aby páchateľ unikol trestnému stíhaniu.“.“ Ďakujem za pozornosť. (Potlesk.)